Yngve Bützow

Yngve Bützow (20. joulukuuta 1898 Oulu – 16. elokuuta 1953 Helsinki) oli suomalainen sotilas ja kilparatsastaja. Hänet ylennettiin majuriksi 11. huhtikuuta 1944.

Bützowin vanhemmat olivat maanmittausinsinööri Birger Bützow ja Anna Dahl ja puoliso Toini Helena Thulin. Metsäneuvos Bjarne Bützow oli hänen veljensä.

Bützowin tunnetuimpia ratsuja oli suomalaissyntyinen Artturi. Ratsukko osallistui muun muassa Aachenin kansainväliseen kilpailuun vuonna 1937. Mukana oli kilpailijoita 17 maasta, ja kilpailut kestivät kymmenen päivää. Bützow voitti Artturilla ”puolivaikean” kouluratsastuksen. Vuotta myöhemmin Aachenissa ratsukko sijoittui vastaavissa luokissa kahdesti neljänneksi. 

Bützow voitti kouluratsastuksen Suomen-mestaruuden vuonna 1948 hevosella Mister X. Hän voitti kouluratsastuksen Suomen-mestaruuden myös seuraavana vuonna. Bützow toimi myös ratsastuksenopettajana ja kirjoitti oppaan Ratsuhevosen ja ratsastajan koulutus.

Lähteet

Suomalaiset kouluratsastajat
Suomalaiset upseerit
Vuonna 1898 syntyneet
Vuonna 1953 kuolleet